32003R1452
L 206/17
JURNALUL OFÍCIAL AL UNIUNII EUROPENE
REGULAMENTUL (CE) NR. 1452/2003 AL COMISIEI
din 14 august 2003
de menținere a derogării prevăzute la articolul 6 alineatul (3) litera (a) din Regulamentul (CEE) nr. 2092/91 al Consiliului cu privire la anumite specii de semințe și material de înmulțire vegetativă și de stabilire a normelor de procedură și a criteriilor aplicabile derogării menționate
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 2092/91 al Consiliului din 24 iunie 1991 privind metoda de producție agricolă ecologică și indicarea acesteia pe produsele agricole și alimentare (1), astfel cum a fost modificat ultima dată prin Regulamentul (CE) nr. 599/2003 al Comisiei (2), în special articolul 6 alineatul (3) litera (b) a doua și a treia liniuță,
întrucât:
(1)
Articolul 6 alineatul (3) din Regulamentul (CEE) nr. 2092/91 prevede o derogare prin care statele membre pot autoriza, pentru o perioadă de tranziție care expiră la 31 decembrie 2003, folosirea în producția ecologică de semințe și material de înmulțire vegetativă care nu sunt produse prin metoda de producție ecologică, în cazul în care producătorii nu pot obține material de înmulțire vegetativă prin metoda de producție ecologică.
(2)
Legislația comunitară relevantă pentru semințe și material de înmulțire vegetativă se aplică, de asemenea, în conformitate cu articolul 3 din Regulamentul (CEE) nr. 2092/91.
(3)
Menținerea biodiversității este un principiu important al agriculturii ecologice și, în consecință, ar trebui să se asigure că agricultorii dispun de o gamă largă de cultivaruri și de soiuri dintre care să aleagă, inclusiv cultivaruri și soiuri locale.
(4)
Este evident că pentru anumite specii cultivate în Comunitate nu vor exista cantități adecvate de semințe și material de înmulțire vegetativă produse ecologic, disponibile după 31 decembrie 2003.
(5)
În consecință, este necesar să se mențină posibilitatea de a utiliza semințe și material de înmulțire vegetativă care nu sunt obținute prin metoda de producție ecologică, în cazul în care nu este posibil să se obțină semințe și material de înmulțire vegetativă produse prin metoda de producție ecologică.
(6)
În cazul speciilor pentru care există cantități adecvate de semințe și material de înmulțire vegetativă obținute prin metoda de producție ecologică, pentru un număr mare de soiuri, nu ar trebui să se poată utiliza semințe sau material de înmulțire vegetativă care nu sunt obținute prin metoda de producție ecologică. În consecință, ar trebui să se întocmească o listă cu speciile excluse din domeniul de aplicare a derogării.
(7)
Aplicarea derogării în ceea ce privește materialul de înmulțire vegetativă, altul decât cartofii de sămânță, ar trebui lăsată la latitudinea statelor membre până la adoptarea criteriilor adecvate la nivel comunitar.
(8)
Este important ca cererea și oferta de semințe și material de înmulțire vegetativă obținute prin metoda de producție ecologică să devină mai transparente, pentru a stimula creșterea producției și a utilizării semințelor și materialului de înmulțire vegetativă obținute prin această metodă.
(9)
În consecință, fiecare stat membru trebuie să asigure crearea și punerea la dispoziția utilizatorilor a unei baze de date în care să poată fi înregistrate semințele și cartofii de sămânță obținuți prin metoda de producție ecologică și cu respectarea criteriilor generale de producere a semințelor și a materialului de înmulțire vegetativă. În acest context și pentru a facilita accesul la informații, trebuie să se conceapă un model de formular de înregistrare armonizat, care să fie folosit de furnizorul de semințe în vederea înregistrării semințelor și a cartofilor de sămânță în bazele de date.
(10)
Fiecare stat membru trebuie să asigure publicarea unui raport privind acordarea de autorizații, în vederea informării tuturor persoanelor interesate, a statelor membre și a Comisiei.
(11)
După primii doi ani de funcționare, sistemul trebuie reexaminat cu minuțiozitate pentru a evalua măsura în care semințele și materialul de înmulțire vegetativă produse prin metoda de producție ecologică au fost utilizate de agricultori. În acest context, Comisia ar trebui să analizeze oportunitatea conceperii unei baze de date la nivel comunitar.
(12)
Măsurile prevăzute de prezentul regulament sunt conforme cu avizul Comitetului instituit în conformitate cu articolul 14 din Regulamentul (CEE) nr. 2092/91,
ADOPTĂ PREZENTUL REGULAMENT:
CAPITOLUL I
NORME GENERALE
Articolul 1
Menținerea derogării
(1) Derogarea prevăzută la articolul 6 alineatul (3) litera (a) din Regulamentul (CEE) nr. 2092/91, în conformitate cu care statele membre pot autoriza folosirea semințelor sau a materialului de înmulțire vegetativă care nu sunt obținute prin metoda de producție ecologică, sub rezerva condițiilor prevăzute de prezentul articol, este menținută după 31 decembrie 2003 în ceea ce privește speciile care nu sunt menționate de anexa la prezentul regulament.
Pentru aplicarea derogării privind semințele sau materialul de înmulțire vegetativă prevăzute de primul paragraf, se aplică normele de procedură și criteriile prevăzute la articolele 3-14.
(2) Speciile pentru care s-a stabilit, în conformitate cu procedura prevăzută la articolul 14 din Regulamentul (CEE) nr. 2092/91, existența unor cantități suficiente de semințe și material de înmulțire vegetativă obținute prin metoda de producție ecologică și pentru un număr semnificativ de soiuri, sunt prevăzute de anexa la prezentul regulament.
Speciile menționate de anexă nu pot beneficia de autorizații în temeiul derogării prevăzute la alineatul (1), în cazul în care aceasta nu se justifică prin unul dintre scopurile prevăzute la articolul 5 alineatul (1) litera (d).
Articolul 2
Definiții
În sensul prezentului regulament:
(a)
se aplică definițiile prevăzute de Regulamentul (CEE) nr. 2092/91;
(b)
„furnizor” înseamnă un comerciant care vinde semințe sau cartofi de sămânță altor comercianți.
CAPITOLUL II
APLICAREA DEROGĂRII
Articolul 3
Utilizarea semințelor sau a cartofilor de sămânță care nu au fost obținute prin metoda de producție ecologică
În conformitate cu procedura prevăzută la articolul 5, statele membre pot autoriza utilizarea semințelor sau a cartofilor de sămânță care nu au fost obținuți prin metoda de producție ecologică, cu condiția ca semințele sau cartofii de sămânță:
(a)
să nu fi fost tratați cu produse fitosanitare, altele decât cele acceptate pentru tratarea semințelor menționate de partea B din anexa II la Regulamentul (CEE) nr. 2092/91, cu excepția cazului în care tratamentul chimic este prescris, în conformitate cu Directiva 2000/29/CE a Consiliului (3), în scopuri fitosanitare de către autoritatea competentă din statul membru, pentru toate soiurile unei specii date, în zona în care urmează să fie folosite semințele sau cartofii de sămânță;
(b)
să fi fost produși fără utilizarea de organisme modificate genetic și/sau produse derivate din astfel de organisme.
Articolul 4
Autorități sau organisme responsabile cu acordarea autorizațiilor
Autoritățile sau organismele de control prevăzute la articolul 9 din Regulamentul (CEE) nr. 2092/91 sunt responsabile cu acordarea autorizațiilor prevăzute la articolul 5 din prezentul regulament, cu excepția cazului în care statul membru desemnează alte autorități sau organisme supravegheate de statul membru în cauză.
Articolul 5
Condiții de acordare a autorizațiilor
(1) Autorizația de utilizare a semințelor sau a cartofilor de sămânță care nu sunt obținuți prin metoda de producție ecologică poate fi acordată numai în următoarele cazuri:
(a)
în cazul în care nici un soi din specia pe care vrea să o obțină utilizatorul nu este înregistrată în baza de date prevăzută la articolul 6;
(b)
în cazul în care nici un furnizor nu poate furniza semințele sau cartofii de sămânță înainte de însămânțare sau plantare, în situațiile în care utilizatorul a comandat semințele sau cartofii de sămânță în timp util;
(c)
în cazul în care soiul pe care vrea să îl obțină utilizatorul nu este înregistrat în baza de date, iar utilizatorul poate să demonstreze că nici unul dintre soiurile înregistrate ale aceleiași specii nu este corespunzător și, în consecință, că autorizația este foarte importantă pentru producerea acestuia;
(d)
în cazul în care autorizația este justificată în scop de cercetare, de analiză în cadrul unor teste la scară mică în teren sau de conservare a soiului, acceptate de autoritatea competentă din statul membru.
(2) Autorizația se acordă înainte de însămânțare.
(3) Autorizația se acordă numai utilizatorilor individuali pentru câte un sezon, iar autoritatea sau organismul responsabil cu acordarea autorizațiilor înregistrează cantitățile de semințe sau cartofi de sămânță autorizate.
(4) Prin derogare de la alineatul (3), autoritatea competentă din statul membru poate acorda tuturor utilizatorilor o autorizație generală pentru:
-
o anumită specie, în cazul în care și în măsura în care este îndeplinită condiția prevăzută la alineatul (1) litera (a) sau
-
un anumit soi, în cazul în care și în măsura în care sunt îndeplinite condițiile prevăzute la alineatul (1) litera (c).
Astfel de autorizații sunt indicate cu claritate în baza de date.
(5) Autorizațiile pot fi acordate numai pentru perioadele pentru care baza de date este actualizată în conformitate cu articolul 7 alineatul (3).
CAPITOLUL III
NORME APLICABILE ÎNREGISTRĂRII SEMINȚELOR SAU A CARTOFILOR PENTRU SĂMÂNȚĂ OBȚINUȚI PRIN METODA DE PRODUCȚIE ECOLOGICĂ
Articolul 6
Baza de date
(1) Fiecare stat membru trebuie să asigure crearea unei baze de date informatizate pentru înregistrarea soiurilor pentru care sunt disponibile pe teritoriul său semințe sau cartofi de sămânță obținuți prin metoda de producție ecologică prevăzută la articolul 6 alineatul (2) din Regulamentul (CEE) nr. 2092/91.
(2) Baza de date este administrată fie de autoritatea competentă din statul membru, fie de către o autoritate sau un organism desemnat în acest sens de statul membru, denumit în continuare „administratorul bazei de date”. De asemenea, statele membre pot desemna o autoritate sau un organism privat dintr-o altă țară.
(3) Fiecare stat membru informează Comisia și celelalte state membre cu privire la autoritatea sau organismul privat desemnat să administreze baza de date.
Articolul 7
Înregistrarea
(1) Soiurile pentru care sunt disponibile semințe sau cartofi de sămânță obținuți prin metoda de producție ecologică se înregistrează în baza de date, la cererea furnizorului.
(2) Orice soi care nu a fost înregistrat în baza de date este considerat ca nefiind disponibil în sensul aplicării articolului 5 din prezentul regulament.
(3) Fiecare stat membru stabilește perioada din an în care baza de date trebuie actualizată periodic pentru fiecare specie sau grup de specii cultivate pe teritoriul său. Baza de date conține informații în acest sens.
Articolul 8
Condiții de înregistrare
(1) Pentru a fi înregistrat, furnizorul trebuie:
(a)
să poată demonstra că el sau ultimul comerciant, în cazul în care furnizorul efectuează doar preambalarea semințelor sau a cartofilor de sămânță, a fost supus sistemului de control prevăzut la articolul 9 din Regulamentul (CEE) nr. 2092/91;
(b)
să poată demonstra că semințele sau cartofii de sămânță care urmează să fie introduși pe piață îndeplinesc cerințele generale aplicabile semințelor și materialului de înmulțire vegetativă;
(c)
să poată pune la dispoziție toate informațiile cerute în temeiul articolului 9 din prezentul regulament și să efectueze actualizarea acestor informații la cererea administratorului bazei de date sau ori de câte ori este necesar pentru a asigura menținerea fiabilității informațiilor.
(2) Administratorul bazei de date, cu acordul autorității competente a statului membru, poate să refuze cererea de înregistrare a unui furnizor sau să elimine o înregistrare deja acceptată, în cazul în care furnizorul nu respectă cerințele prevăzute la alineatul (1).
Articolul 9
Informații înregistrate
(1) Pentru fiecare soi înregistrat și pentru fiecare furnizor, baza de date trebuie să cuprindă cel puțin următoarele informații:
(a)
denumirea științifică a speciilor și denumirea soiului;
(b)
numele și informațiile de contact ale furnizorului sau ale reprezentantului său;
(c)
zona în care furnizorul poate distribui semințe sau cartofi de sămânță către utilizatori în termenul obișnuit, necesar pentru livrare;
(d)
țara sau regiunea în care soiul este testat și aprobat în sensul catalogului comun al soiurilor de vegetale agricole și de specii de vegetale;
(e)
data de la care semințele sau cartofii de sămânță vor fi disponibili;
(f)
numele și/sau numărul de cod al autorității sau organismului de control însărcinat cu efectuarea controlului comerciantului, în conformitate cu articolul 9 din Regulamentul (CEE) nr. 2092/91.
(2) Furnizorul informează de îndată administratorul bazei de date, în cazul în care unul dintre soiurile înregistrate nu mai este disponibil. Modificările trebuie înregistrate în baza de date.
(3) Pe lângă informațiile prevăzute la alineatul (1), baza de date trebuie să cuprindă și o listă cu speciile menționate de anexă.
Articolul 10
Accesul la informații
(1) Informațiile din baza de date sunt disponibile prin Internet, gratuit, pentru utilizatorii de semințe sau cartofi de sămânță și pentru public. Statele membre pot decide dacă utilizatorii înregistrați în conformitate cu articolul 8 alineatul (1) litera (a) din Regulamentul (CEE) nr. 2092/91 pot obține, la cerere, un extras cu datele privind unul sau mai multe grupuri de specii de la administratorul bazei de date.
(2) Statele membre se asigură că toți utilizatorii înregistrați în conformitate cu articolul 8 alineatul (1) litera (a) din Regulamentul (CEE) nr. 2092/91 sunt informați, cel puțin o dată pe an, cu privire la sistem și la modalitățile de obținere a informațiilor din baza de date.
Articolul 11
Taxa de înregistrare
Fiecare înregistrare poate fi supusă plății unei taxe care reprezintă costul de introducere și menținere a informaților în baza de date. Autoritatea competentă a statului membru aprobă nivelul taxei practicate de administratorul bazei de date.
CAPITOLUL IV
RAPORT ȘI DISPOZIȚII FINALE
Articolul 12
Raportul anual
(1) Autoritățile sau organismele desemnate să acorde autorizațiile, în conformitate cu articolul 4, înregistrează toate autorizațiile și reunesc aceste informații într-un raport pe care îl pun la dispoziția autorității competente din statul membru și a administratorului bazei de date.
Raportul conține, pentru fiecare specie autorizată în conformitate cu articolul 5 alineatul (1), următoarele informații:
(a)
denumirea științifică a speciilor și denumirea soiului;
(b)
justificarea autorizării menționată prin trimitere la articolul 5 alineatul (1) literele (a), (b), (c) sau (d);
(c)
numărul total de autorizații;
(d)
cantitatea totală de semințe sau cartofi pentru sămânță în cauză;
(e)
tratamentul chimic în scopuri fitosanitare, prevăzut la articolul 3 litera (a).
(2) În cazul autorizațiilor acordate în conformitate cu articolul 5 alineatul (4), raportul trebuie să conțină informațiile prevăzute la alineatul (1) litera (a) și perioada în care autorizațiile au fost în vigoare.
Articolul 13
Raportul de sinteză
Înainte de data 31 martie a fiecărui an, autoritatea competentă din statul membru colectează rapoartele și trimite Comisiei și celorlalte state membre un raport de sinteză privind toate autorizațiile acordate de statul membru în cursul anului calendaristic precedent. Raportul cuprinde informațiile prevăzute la articolul 12. Informațiile se publică în baza de date. Autoritatea competentă poate delega sarcina de colectare a rapoartelor administratorului bazei de date.
Articolul 14
Informații la cerere
La cererea unui stat membru sau a Comisiei, se pun la dispoziția altor state membre sau a Comisiei informații detaliate privind autorizațiile acordate în cazuri individuale.
Articolul 15
Revizuirea
Până la 31 iulie 2006, Comisia va examina disponibilitatea și utilizarea semințelor și a materialului de înmulțire vegetativă obținute prin metoda de producție ecologică, precum și punerea în aplicare efectivă a prezentului regulament și va adopta modificările corespunzătoare, după caz.
Articolul 16
Intrarea în vigoare și aplicarea
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament se aplică de la 1 ianuarie 2004.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 14 august 2003.